钦定古今图书集成/明伦汇编/官常典/第220卷 > 梁适
## 钦定古今图书集成/明伦汇编/官常典/第220卷 > 梁适

按《宋史》本传，“适字仲贤，东平人，翰林学士颢之子也。
少孤，尝辑父遗文及所自著以进。真宗曰：‘梁颢有子
矣’。授秘书省正字，为开封二曹，知昆山县，徙梧州，奏
罢南汉时民间折税。更举进士，知淮阳军，又奏减京东预买䌷百三十万。”论景祐赦书不当录宋、梁后，仁
宗记其名。寻召为审刑详议官。梓州妖人白彦欢依
鬼神以诅杀人，狱具，以无伤谳，适駮曰：“杀人以刃或
可拒，而诅可拒乎？是甚于刃也。”卒论死。有鸟似鹤，集
端门稍下及庭中，大臣或倡以为瑞，适曰：“此野鸟入
宫庭耳，何瑞之云？”尝与同院燕肃奏何次公案，帝顾
曰：“次公似是汉时人字。”肃不能对，适进曰：“盖宽饶、黄
霸皆字次公。”帝悦，因询适家世，益器之。他日，宰相拟
适提点刑狱，帝曰：“姑留之，俟谏官有阙可用也。”遂拜
右正言。林瑀由中旨侍讲天章阁，适疏其过，又言夏
守赟为将无功，不宜复典宥密。会妇党任中书，执政
以嫌，改直史馆、修起居注。奉使陕西，与范仲淹条边
机十馀事。进知制诰，权发遣开封府。岁馀，出知兖州。
莱芜冶铁为民病，当役者率破产以偿，适募人为之，
自是民不忧冶户，而铁岁溢。再迁枢密直学士、知延
州。告归治葬，过京师，得入见，自言前为朋党挤逐，留
为翰林学士。御史交劾之。以侍读学士知澶州，徙秦
州。入知审刑院，擢枢密副使。张尧佐一日除四使，言
者争之力，帝颇怒。适曰：“台谏论事职耳，尧佐恩实过，
恐非所以全之。”遂夺二使。侬智高入寇，移嫚书求邕、
桂节度，帝将受其降，适曰：“若尔，岭外非朝廷有矣。”乃
遣狄青讨之，贼平，帝曰：“向非适言，南方安危未可知
也。”迁参知政事。契丹欲易国书，称南北朝，适曰：“宋之
为宋，受之于天，不可改也。契丹亦其国名，自古岂有
无名之国哉？”遂止。进同中书门下平章事、集贤殿大
学士。大珰王守忠求为节度使，适持不可。张贵妃治
丧皇仪殿，又以为不可。将以适为园陵使，适言“国朝
以来无此制。”由是寖与陈执中不合。适晓畅法令，临
事有胆力，而多挟智数，不为清议所许。御史马遵、吴
中复极论其贪黩怙权，罢知郑州。京师茶贾负公钱
四十万缗，盐铁判官李虞卿案之急，贾惧，与吏为市，
内交于适子弟，适出虞卿提点陕西刑狱。及罢，帝即
还虞卿三司，复加观文殿大学士、知秦州。古渭初建
砦，间为属羌所钞，益兵拒守，羌复惊疑。适具牛酒召
谕其种人，且罢所益兵，羌不为患。徙永兴军。夏人盗
耕屈野河西田累年，朝廷欲正封，以适为定国军节
度使、知并州。至则悉复侵地六百里。还知河阳，领忠
武、昭德二镇。检校太师，复为观文殿大学士。以太子
太保致仕，进太傅。熙宁三年，卒，年七十。赠司空兼侍
中，谥曰庄肃。